ગુજરાત વિધાનસભાની ચૂંટણી વખતે પાટીદાર-અનામત અને દલિત વર્ગના ન્યાયનો મુદ્દો હતો. રાહુલ ગાંધીએ સેક્યુલરવાદ બાજુએ રાખીને મંદિરો-દેવદર્શન શરૂ કર્યાં – ભાજપ સામે જ હળવા હિન્દુત્વનો પ્રયોગ કર્યો. આ પછી નરેન્દ્ર મોદીને પડકારી શકાય છે, તો હરાવી પણ શકાશે એવી આશા જાગી. કાળાં નાણાં વિરોધી અભિયાનમાં નોટબંધી આવી તેની અગવડ મતદારોએ ચલાવી લીધી. આ પછી જનતાનું જીવનધોરણ સુધારવા માટેની યોજનાઓનો અમલ શરૂ થયો અને ઐતિહાસિક સુધારો – જીએસટી આવ્યો – આવા કોઈ પણ સુધારા થાય ત્યારે શરૂઆતમાં અડચણ-મુશ્કેલીઓ પડે જ, પણ તે ઓછી પડે તેવી તૈયારી હોવી જોઈએ. જીએસટીના અમલમાં ટેક્નોલોજીની મુશ્કેલી ઊભી થઈ. આમ છતાં આર્થિક નિષ્ણાતોએ આવકાર આપ્યો છે અને વડા પ્રધાને પણ વધુ સુધારા કરીને સરળ બનાવવાની ખાતરી આપી છે. ઓક્ટ્રોય અને અફસરશાહીના ભ્રષ્ટાચાર સામે પાળ બાંધવાનો આ પ્રયાસ છે, પણ હવે તેમાં પણ રાજકારણ નડી રહ્યું છે. જીએસટી કાઉન્સિલમાં અવરોેધના સૂર ઊઠી રહ્યા છે. આ દરમિયાન પર્યાવરણ બચાવવા માટે મહારાષ્ટ્ર સરકારે પ્લાસ્ટિકબંધી ફરમાવી અને કેટલા સુધારા કરવા આપ્યા? હજી ગૂંચવાડો ચાલુ જ છે અને સ્પષ્ટતા કરવા માટે રાજ્ય સરકાર હવે પ્રશ્નોત્તરી બહાર પાડશે!